ด้าน นางสุดารัตน์ เกยุราพันธุ์ รมว.สาธารณสุข ที่ออกมาเปิดเผยจำนวนผู้ที่เข้าข่ายน่าจะเป็นหวัดนก 3  ราย และผู้อยู่ในข่ายเฝ้าระวังที่รับเข้าใหม่อีก  1  ราย คือ แฝดคนพี่ที่ จ.สุพรรณบุรี และเมื่อคืนวันที่  22  ม.ค. ที่ผ่านมา ได้รับผู้ป่วยใหม่เพิ่มอีกจำนวน  2  ราย จากจังหวัดในภาคกลาง โดย  1  ใน  2  คนนี้เข้าข่ายที่ต้องเฝ้าระวัง รวมแล้วทั้งหมด  5 - 6  ราย ซึ่งผู้ป่วยที่รับเข้ามาแล้วแน่นอนคือจากพื้นที่เสี่ยงคือ จ.สุพรรณบุรี กาญจนบุรี นครสวรรค์ และอีกหนึ่งจังหวัดในภาคกลางที่ยังไม่อยากเปิดเผย พร้อมทั้งสอบผู้ที่เกี่ยวข้องทั้งหมดเช่น ที่ จ.นครสวรรค์ เข้าไปดูแลผู้เกี่ยวข้องทั้งหมด  55  คน ให้หยุดเชือดไก่  10  วัน เพื่อเฝ้าดูอาการของโรคแล้วนั้น ต่อมาในเวลา  14.00  น. ที่กระทรวงสาธารณสุข นางสุดารัตน์ เปิดแถลงข่าวยืนยันการตรวจพบผู้ป่วย โรคไข้หวัดนกจำนวน  2  ราย ในประเทศไทย จากการตรวจวิเคราะห์ทางห้องปฏิบัติการ ของกรมวิทยาศาสตร์การแพทย์และโรงพยาบาลศิริราช ที่ตรงกันว่าเป็นเชื้อโรคไข้หวัดนก หรือ Avian Influenza ชนิด H 5 n 1  ในผู้ป่วยที่รับตัวเข้ามารักษาจากสุพรรณบุรีและกาญจนบุรี โดยรายแรกเป็นเด็กชายอายุ  7  ขวบ และรายที่สองเป็นเด็กชายอายุ  6  ขวบ